Skole moet voedingskema onmiddellik voortsit – hof(Foto: Helpende Hand.) Die hof het die departement van basiese onderwys beveel om onmiddellik voort te gaan met die nasionale voedingsprogram by skole. Die Suid-Afrikaanse Menseregtekommissie (MRK) het hom na die hof gewend nadat die voedingskema, wat nagenoeg nege miljoen leerders by skole landswyd voed, gestaak is toe skole gesluit het om die verspreiding van Covid-19 te verhoed. Skole het op 1 Junie vir bepaalde grade heropen, maar die voedingskema is nog nie weer hervat nie. Die Noord-Gautengse hooggeregshof het die nasionale onderwysdepartement en onderskeie provinsiale LUR’e van onderwys nou beveel om binne tien dae met ŉ plan vorendag te kom waarin hulle uiteensit presies hoe die voedingskema hervat gaan word. Die uitspraak spesifiseer ook dat leerders in die grade wat nog nie teruggekeer het skool toe nie, ook gevoed word. “Leerders se toegang tot basiese voeding is ŉ grondwetlike reg wat noodsaaklik is vir die verwesenliking van die reg tot basiese onderrig,” lui die uitspraak. “Die volgehoue versuim van die departement en LUR’e om aan dié vereiste te voldoen, sal miljoene kinders tydens die winter honger laat.” Die MRK het die uitspraak verwelkom. “Dit is net een van die redes waarom die kommissie meen leerders so gou moontlik moet teruggaan skool toe,” lui ŉ verklaring wat die kommissie Maandag uitgereik het. Daar heers tans groot verdeeldheid onder ouers, onderwysvakbond en ander rolspelers in die onderwysbedryf oor of skole weer moet sluit soos die getal Covid-19-gevalle in Suid-Afrika al skerper styg. Vakbonde eis dat skole weer sluit tot ná die pandemie ŉ piek in Suid-Afrika bereik het. Die MRK het verwys na die uitkomste van die nasionale studie oor inkomste dinamika (NIDS) wat verlede week gepubliseer is en wys op die toenemende gevalle van hongersnood onder leerders.